**Тәрбие сағатының тақырыбы: "Абай –дана, Абай-дара қазақта! "**

**Тәрбие сағатының мақсаты:**

-Ұлы ақынның 175 жылдығына орай ақынның өнегелі өмірімен таныстыру, шығармаларына шолу жасау, өлеңдерін, әндерін мәнерлеп айтқызу.   
-Абай шығармашылығын сүйіп оқуға, өмірін, қасиеттерін үлгі ете отырып, білім-ғылымға құмарларын арттыру.  
-Жас ұрпақты Абай шығармашылығын танып өсуге тәрбиелеу, адамгершілікке, табиғат әсемдігін түсінуге тәрбиелеу

**Әдіс- тәсілдері:** Сұрақ- жауап, баяндау, түсіндіру, өлең оқу, ән айту, көрініс көрсету

**Көрнекілігі:**  Абай портреті,  кітаптар, шығармалары, тірек сызбалар, қанатты сөздер, фотослайдтар.

**Техникалық жабдықталуы:** ноутбук, проектор

**Пәнаралық байланыс**: қазақ тілі және әдебиеті, музыка

**Күтілетін нәтиже:** Рухани адамгершілік тәрбие беру арқылы мейірімділікке, инабаттылыққа баулу.

Ән тындау. «Желсіз түнде жарық ай»

Балалар, кімнің әнін тыңдадық?

Тақырыпты таныстыру,мақсатын қою.

**Мұғалімнің кіріспе сөзі**

- Балалар, бүгінгі сабақта біз қазақтың ұлы ақыны Абай атамыз туралы ой бөлісеміз.

Құрметті ұстаздар, оқушылар бүгінгі **"Абай –дана, Абай-дара қазақта! "** атты ашық тәрбие сағатымызды ашық деп жариялаймыз.

**1-жүргізуші**

Жүрегін шырақ етіп жандырған кім?

Жырымен жан сусынын қандырған кім?

Өзіне –өзі орнатып ескерткішті,

Мұра ғып, кейінгіге қалдырған кім?

**2-жүргізуші**

 Ерте оянып , ойланып , ержеткен кім?

 Талабын тас қияға өрлеткен кім?


 Құбажан, құрбақан құм, құла қырда,

 Өлеңнің бесігінде тербеткен кім?

**1-жүргізуші**: «Біз бүгінгі тәрбие сағатымызда Абай әлеміне сапар шегіп қайтқалы отырмыз.Саяхат болғанда да Абайдың өлеңдеріне,әндеріне саяхат жасаймыз.

Олай болса Абай деген кім ? – дейтін болсақ.

Тамаша!



**2-жүргізуші:**

Біреулерге болғанменен айдала,  
Басын иіп тәу етеді бар дана.  
Ұлы Абайды дүниеге әкелген,  
Құдіретіңнен айналайын, сардала- дегендей, дана,дара Абайдың өмір тарихы мен туған жері туралы видеороликке назар аударайық.

**1-Жүргізуші:**  Біз абайтанудың бірінші баспалдағында тұрмыз,өмірімен таныстық

Енді өзіміз білетін Абай атамыздың өлеңдеріне кезек берелік. Сонымен Абай аталарыңның қандай өлеңдерін білесіңдер?

1- оқушы:«Жыл мезгілдеріне »   
2- оқушы:«- «Ғылым таппай мақтанба»

3- оқушы:«Өлең – сөздің патшасы , сөз сарасы»

4-оқушы: «Жасымда ғылым бар деп ескермедім»

5- оқушы:«Алланың өзі де рас, сөзі де рас»

6-оқушы: «Әсемпаз болма әрнеге»

7-оқушы: «Балалық өлді, білдің бе?»

8-оқушы: « Қайран елім, қазағым, қайран жұртым»  
**2-Жүргізуші:** Олай болса осы Абай атамыздың өлеңдеріне тоқталып өтсек.«Ғылым таппай мақтанба»

«Әсемпаз болма әрнеге»

Қыс, Жаз, Күз

**1-Жүргізуші:** Абай Құнанбайұлын сонымен қатар аудармашы деп те айтамыз.Аудармашылығы туралы не айтасыздар?

**Нұртас:**  Абайдың орыс әдебиетіне бет бұруына себепкер оның орыс достары Грось пен Михаэлис болды. Ол екеуі де Абай ауылында қонақта болып, Абайды орыс әдебиетімен таныстырған.

**Расул:** Абай Пушкин, Лермонтов, Крылов, Толстой, Тургеневтің еңбектерін оқыған. Абай қазақ тіліне «Евгений Онегинді» аударды.

**2-Жүргізуші**: жарайсыңдар балалар Абай атаның таға да басқа қырлары бар екен.

**1-Жүргізуші:** Абай атамыз 45 қара соз жазган екен.Қара сөздеріне тоқталып өтсек.

**1- оқушы:**Абайдың қара сөздері балаға да, данаға да ой салатын, жақсылыққа жетелейтін ұлағаты мол қазына.

**2-оқушы:**  Абайдың Қара сөздері терең ой мен күрделі пікірге құрылған.   
Жақсы мен жаман туралы баяндайды, халқын алға ұмтылуға шақырады.

**2-Жүргізуші::** Абайдың 17-қара сөзі бойынша сахналық қойылымды тамашалаңыздар

"Ғылым, жүрек, ақыл, қайрат"

ОН ЖЕТІНШІ СӨЗ

Қайрат, ақыл, жүрек үшеуі өнерлерін айтысып, таласып келіп, ғылымға жүгініпті. **Қайрат айтыпты:** «Ей, ғылым, өзің де білесің ғой, дүниеде ешнәрсе менсіз кәмелетке жетпейтұғынын; әуелі, өзіңді білуге ерінбей-жалықпай үйрену керек, ол - менің ісім. Құдайға лайықты ғибадат қылып, ерінбей-жалықпай орнына келтірмек те - менің ісім. Дүниеге лайықты өнер, мал тауып, абұйыр мансапты еңбексіз табуға болмайды. Орынсыз, болымсыз нәрсеге үйір қылмай, бойды таза сақтайтұғын, күнә кәрліктен, көрсе қызар жеңілдіктен, нәфсі шайтанның азғыруынан құтқаратұғын, адасқан жолға бара жатқан бойды қайта жиғызып алатұғын мен емес пе? Осы екеуі маған қалай таласады?» - депті.

**Ақыл айтыпты**: «Не дүниеге, не ахиретке не пайдалы болса, не залалды болса, білетұғын - мен, сенің сөзіңді ұғатұғын - мен, менсіз пайданы іздей алмайды екен, залалдан қаша алмайды екен, ғылымды ұғып үйрене алмайды екен, осы екеуі маған қалай таласады? Менсіз өздері неге жарайды?» - депті.

**Онан соң жүрек айтыпты:** «Мен - адамның денесінің патшасымын, қан менен тарайды, жан менде мекен қылады, менсіз тірлік жоқ. Жұмсақ төсекте, жылы үйде тамағы тоқ жатқан кісіге төсексіз кедейдің, тоңып жүрген киімсіздің, тамақсыз аштың күй-жәйі қандай болып жатыр екен деп ойлатып, жанын ашытып, ұйқысын ашылтып, төсегінде дөңбекшітетұғын - мен. Үлкеннен ұят сақтап, кішіге рақым қылдыратұғын - мен, бірақ мені таза сақтай алмайды, ақырында қор болады. Мен таза болсам, адам баласын алаламаймын: жақсылыққа елжіреп еритұғын - мен, жаманшылықтан жиреніп тулап кететұғын - мен, әділет, нысап, ұят, рақым, мейірбаншылық дейтұғын нәрселердің бәрі менен шығады, менсіз осылардың көрген күні не? Осы екеуі маған қалай таласады?» - депті.

**Сонда ғылым бұл үшеуінің сөзін тыңдап болып, айтыпты:**

- Ей, қайрат, сенің айтқаныңның бәрі де рас. Ол айтқандарыңнан басқа да көп өнерлеріңнің бары рас, сенсіз ешнәрсенің болмайтұғыны  да рас,  бірақ қаруыңа қарай қаттылығың да мол,  пайдаң да мол, бірақ залалың да мол,  кейде  жақсылықты  берік ұстап,  кейде жамандықты берік ұстап  кетесің, соның жаман, - депті.

-Ей, ақыл! Сенің айтқандарыңның бәрі де рас. Сенсіз ешнәрсе   табылмайтұғыны   да   рас.   Жаратқан   тәңіріні   де   сен   танытасың, жаралған екі дүниенің жайын да сен білесің. Бірақ сонымен тұрмайсың, амал да, айла да - бәрі сенен шығады. Жақсының, жаманның  
екеуінің де сүйенгені, сенгені - сен; екеуінің іздегенін тауып беріп жүрсің, соның жаман, - депті. - Сен үшеуіңнің басыңды қоспақ - менің ісім, - депті.  Бірақ сонда билеуші, әмірші жүрек болса жарайды. Ақыл, сенің қырың көп, жүрек сенің ол көп қырыңа жүрмейді. Жақсылық айтқаныңа жаны-діні құмар болады. Көнбек түгіл қуанады. Жаманшылық айтқаныңа ермейді. Ермек түгіл жиреніп, үйден  қуып  шығарады.

- Қайрат, сенің қаруың көп, күшің мол, сенің де еркіңе жібермейді. Орынды іске күшіңді аятпайды. Орынсыз жерге қолыңды босатпайды. Осы үшеуің басыңды қос, бәрін де жүрекке билет, - деп ұқтырып айтушының аты ғылым екен. Осы үшеуің бір кісіде менің айтқанымдай табылсаңдар, табанының топырағы көзге сүртерлік қасиетті адам - сол. Үшеуің ала болсаң, мен жүректі жақтадым. Құдайшылық сонда, қалпыңды таза сақта, құдай тағала қалпыңа әрдайым қарайды деп  кітаптың айтқаны осы, — депті.

**2-жүргізуші**:Қара сөздерін саралай отырып Абайды кім деп айта аламыз?

Абай – ойшыл.

- Абай қазақтың ән-күйін сүйіп тыңдаған. Жаяу Мұса, Біржан сал, Ақан сері, Тәттімбет сияқты халық сазгерлерін ерекше бағалаған.

2- оқушыӨзі де бірнеше ән шығарған. «Көзімнің қарасы», «Айттым сәлем,Қаламқас», «Сегіз аяқ»

Яғни ,Абай –сазгер.

**1-жүргізуші:**- Құлақтан кіріп, бойды алар,

Әсем ән мен тәтті күй.

Көңілге түрлі ой салар

Әнді сүйсең, менше сүй демекші,

Енді Абайдың атамыздың "Көзімнің қарасы" әнін орындауға шақырамын.

**1-жүргізуші:.** Қамшының сабындай ғана қысқа өмірінде артына өшпес із, өлмес өсиет қалдырып кетуді ақын сөзімен айтсам:  
Өлді деуге сыя ма, ойлаңдаршы,  
Өлмейтұғын артына сөз қалдырған...

Қасиетті қара сөздерінен ғибрат алып қана қоймай, өмірлік нұсқау алдық. Олай болса саб ағымызды қортындылай келсек:

**1-Саят:**Абай біздің –Кемеңгер,  
Теңдесі жоқ асқар биік шыңымыз,

**2-Алихан:**Ақ ниетті, әділетшіл шыңымыз,  
Асыл қазына, ашылмаған сырымыз.

**1-Жансель:**Таусылмайтын мәңгі бақи жырымыз!

**2-Ринат:**Парасатты болып туған,  
Шыңғыстаудың Абайы

**1-Марлен:**.Ән мен жырын мұра қылған,  
Сарыарқаның Абайы,  
**2-Нуршат:**.Нақылменен сана құйған,  
Қазағымның Абайы

**Хормен:**Ақылменен дана болған,

 Бүкіл елдің Абайы

2-**Жүргізуші:**Бүгінгі сабағымызды осылайша аяқтаймыз.